ໃນຕອນບ່າຍຂອງວັນທີ 4 ພຶດສະພາ 2017, ຢູ່ສຳນັກງານສະຖານເອກອັກຄະລັດຖະທູດ ແຫ່ງ ສປປ ລາວ ປະຈໍາ ຣາຊາອານາຈັກໄທ ທີ່ ບາງກອກ, ໄດ້ຈັດຕັ້ງກອງປະຊຸມເຊື່ອມຊືມມະຕິຂອງກົມການເມືອງສູນກາງພັກ ວ່າດ້ວຍການເປີດບັ້ນດຳເນີນຊິວິດການເມືອງ ເພື່ອປັບປຸງປົວແປງພາຍໃນພັກ ໂດຍການໃຫ້ກຽດເຜີຍແຜ່ຂອງ ສະຫາຍ ຫລີ ບຸນຄໍ້າ, ເລຂາໜ່ວຍພັກ, ເອກອັກຄະລັດຖະທູດ ແຫ່ງ ສປປ ລາວ ປະຈຳ ຣາຊາອານາຈັກໄທ, ມີບັນດາຄະນະພັກ ແລະ ສະມາຊິກພັກຂອງສະຖານທູດ ເຂົ້າຮ່ວມຢ່າງພ້ອມພຽງ.
ທ່ານ ຫລີ ບຸນຄ້ຳ ໂດຍຍົກໃຫ້ເຫັນຄວາມໝາຍຄວາມສໍາຄັນ ຂອງການຈັດຕັ້ງກອງປະຊຸມບັ້ນດໍາເນີນຊີວິດການເມືອງປັບປຸງປົວແປງພັກ ໃນຄັ້ງນີ້ ເພື່ອເປັນການສໍາຫລວດກວດຄືນ ຄວາມຮັບຜິດຊອບການຊີ້ນໍາ-ນໍາພາ ໃນການຈັດຕັ້ງປະຕິບັດມະຕິກອງປະຊຸມໃຫຍ່ ຄັ້ງທີ X ຂອງພັກໃນໄລຍະຜ່ານມາ, ສ້າງຄວາມເປັນເອກະພາບ ແລະ ຄວາມຕັດສິນໃຈສູງ ຂອງຄະນະພັກ, ຄະນະໜ່ວຍພັກ ແລະ ສະມາຊີກພັກ ເພື່ອພ້ອມກັນກໍານົດແຜນການ ແລະ ມາດຕະການແກ້ໄຂບັນຫາຕົວຈິງທີ່ເກີດຂຶ້ນ ໃຫ້ໄດ້ຢ່າງຂາດຕົວ ແລະ ຕ້ອງບັນລຸການຫັນປ່ຽນຕົວຈິງໄປສູ່ອັນໃໝ່ທີ່ຕັ້ງໜ້າ. ພ້ອມນີ້ ກໍຕ້ອງບັນລຸໃຫ້ໄດ້ຕາມເນື້ອໃນຄໍາສັ່ງຂອງກົມການເມືອງ, ສະມາຊິກພັກທຸກສະຫາຍຕ້ອງເຊື່ອມຊຶມ, ກໍາແໜ້ນຕໍ່ເນື້ອໃນເພື່ອເຮັດການດໍາເນີນຊີວິດການເມືອງຄັ້ງນີ້ມີຄວາມເລີກເຊິ່ງ ແລະ ມີປະສິດທິຜົນ.
ພາຍຫຼັງການບັນຍາຍເອກກະສານແລ້ວ, ທ່ານ ຫລີ ບຸນຄ້ຳ ຍັງໄດ້ແນະນຳວິທີປະຕິບັດຕົວຈິງ ເຊັ່ນ: ໃຫ້ສະມາຊິກພັກທຸກສະຫາຍ ທັງສະມາຊິກສົມບູນ ແລະ ສຳຮອງ ໃນສະຖານທູດຂຽນບົດສຳຫລວດຕົນເອງ ໃຫ້ສຳເລັດກ່ອນວັນທີ 15 ພຶດສະພາ, ຫລັງຈາກນັ້ນ ລະຫວ່າງ 15-16 ພຶດສະພາ, ໃຫ້ແຕ່ລະຈຸລວມດຳເນີນຊິວິດການເມືອງ. ສ່ວນວັນທີ 25 ພຶດສະພາ 2017, ໜ່ວຍພັກສະຖານທູດຈະສະຫລຸບບັ້ນດຳເນີນຊິວິດການເມືອງ ເພື່ອປັບປຸງພາຍໃນ ແລະ ລາຍງານໃຫ້ຄະນະພັກຂັ້ນເທິງ ຕາມກຳນົດເວລາ.
ໃນຕອນທ້າຍຂອງກອງປະຊຸມ ສະຫາຍ ຫລີ ບຸນຄ້ຳ ຍັງຮຽກຮ້ອງມາຍັງສະຫາຍສະມາຊິກພັກທຸກຄົນ ຈົ່ງພ້ອມກັນເພີ້ມທະວີຄວາມຮັບຜິດຊອບ ໃນການຂຽນບົດສຳຫລວດໃຫ້ຖືກຕາມຄວາມເປັນຈິງ.